Document ID: 32000D0497

Komission päätös,
tehty 18 päivänä heinäkuuta 2000,
päätöksen 97/778/EY muuttamisesta ja eläinlääkärintarkastuksia varten hyväksyttyjen rajatarkastusasemien luettelon ajan tasalle saattamisesta
(tiedoksiannettu numerolla K(2000) 2014)
(ETA:n kannalta merkityksellinen teksti)
(2000/497/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 6 artiklan 2 kohdan,
ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivin 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY(2), sellaisena kuin se on viimeksi muutettuna direktiivillä 96/43/EY(3), ja erityisesti sen 6 artiklan 4 kohdan,
sekä katsoo seuraavaa:
(1) Komission päätöksessä 97/778/EY(4), sellaisena kuin se on viimeksi muutettuna päätöksellä 2000/126/EY(5), vahvistetaan kolmansista maista tuotavien tuotteiden ja elävien eläinten eläinlääkärintarkastuksia varten hyväksyttyjen rajatarkastusasemien luettelo.
(2) Saksan viranomaisten pyynnöstä ja yhteisön tarkastuksen perusteella Hannover-Langenhagenin lentokentällä sijaitseva rajatarkastusasema on lisättävä luetteloon.
(3) Yhdistyneen kuningaskunnan viranomaisten pyynnöstä ja yhteisön tarkastuksen perusteella Stanstedin lentokentän rajatarkastusasema on lisättävä luetteloon, ja Hullin ja Tilburyn asemien hyväksymistä on muutettava. Sharpnessin ja Leithin asemat on poistettava luettelosta.
(4) Itävallan viranomaisten pyynnöstä ja yhteisön tarkastuksen perusteella Wien-ZB-Klederingin rautatieaseman rajatarkastusasema on lisättävä luetteloon, ja Hegyeshalomin ja Hohenaun asemat on poistettava luettelosta tuotteiden tarkastamisen osalta.
(5) Suomen viranomaisten pyynnöstä Vaasan rajatarkastusasema on poistettava luettelosta.
(6) Italian viranomaisten pyynnöstä Barin, Triesten sataman, Triesten valtatien ja Genovan rajatarkastusasemien hyväksymistä on muutettava.
(7) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan komission päätöksen 97/778/EY liite tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä heinäkuuta 2000.

Labels: 10
9
5
6